Lions pluk die vrugte van hul rus-besluitDie eindtelling het dit dalk nie nie weerspieël nie, maar die Lions is steeds in `n wensituasie en kon nie vir meer gevra het deur hul beste spelers, inteendeel hul hele opdrafspan, te laat rus het vir Saterdag se kragmeting in die Superrugby-reeks teen die Jaguares in Buenos Aires nie. Die Jagueres het wel 34-22 gewen en die Lions kon nie `n bonuspunt verower het nie. Ja, `n kans om `n moontlike eindstryd op Ellispark aan te bied, is dalk daarmee heen, maar as die Hurricanes in die kwarteind- of halfeindstryd sou vasval, kan dit steeds op Ellispark plaasvind. Kom ons kyk watter voordele het die besluit vir die Lions ingehou. Deur hul tweede span te laat speel, het die Lions seker gemaak dat die nege “plaasvervangers” wat in die groep vir Saterdag se kwarteindstryd teen die Crusaders is, aan die vereistes van Sanzaar voldoen. Dit het beteken dat almal van hulle in vier wedstryde gespeel het en trap die Lions nie in dieselfde strik as die Chiefs (Liam Messam) en die Sharks (Pat Lambie) wat nie mag speel nie omdat hulle te min Superrugby gespeel het. Dis eintlik `n belaglike reël, een wat spanne deur die seisoen kan buig deur spelers in die laaste minuut of twee op te stuur om sodoende vier wedstryde agter die blad te hê. Die span ly aan geen vlugflouheid nie en kon rustig in Johannesburg voorberei en die batterye laat laai. Die Springbokspan wat teen die Iere gespeel het, asook die SA A-span wat teen die Engelse Saxons opgedraf het, het gewemel van Lions. Dit het die spelers se energievlakke getap en `n mens kon dit in hul laaste wedstryd teen die Southern Kings sien. Die span is beseringsvry, terwyl die Crusaders sonder Nemani Nadolo (dyspier) is en daar kommer oor Andy Ellis (kuitspier) en Sam Whitelock is (virus). Die Crusaders het ook reeds Maandag van Christchurch na Auckland gevlieg, toe oor Sydney vir `n aansluitvlug na Suid-Afrika, en kom eers Dinsdag in Suid-Afrika aan. Die Crusaders het baie stampe en stote in hul wedstryd teen die Highlanders opgedoen, en vra maar vir enige rugbyspeler hoeveel ongerief hy verduur om vir langer as 22 uur in `n vliegtuig en op lughawens deur te bring. Om meer as `n dag lank net ”chicken or beef” te eet, en fliek ná fliek te kyk sonder om behoorlik te slaap terwyl jy eintlik moes oefen, sal jou geestelik tap. Maar as daar een span is wat vierkant in die Lions se pad staan, is dit die Crusaders, vlugflou of te not. Die Crusaders het sedert 2007 net een van hul agt wedstryde teen die Lions (voorheen Cats) verloor toe hulle met 9-3 geklop is. Die Crusaders het in 2009, 2012, 2014 en vroeër vanjaar op Ellispark gewen toe hulle die Lions met 43-37 geklop het. Maar op wie sal jy gou geldjies waag?